Ibrica Jusić
Ibrahim "Ibrica" Jusić hrvatski je kantautor šansona i zabavne muzike, bosanskohercegovačkog porijekla iz Mostara. Živi u Dubrovniku. Na estradnom nebu Ibrica Jusić se javlja 1968. godine na festivalu u Zagrebu. Nakon Zagreba odlazi u Pariz gdje stiče prva međunarodna iskustva nastupajući u najprestižnijim pariskim kabareima. Oslanjajući se na elemente francuske šansone godinama je stvarao prepoznatljiv i veoma jedinstven autorski izraz, koji se odlikuje poetikom i intelektom, kao i komponovanjem na stihove poznatih pjesnika. Ipak, svakog ljeta vraća se u svoj grad i na Skalinima održava svoja tradicionalna ponoćna koncertna druženja s vjernom publikom. Decenijama je zaštitni znak Dubrovačkih ljetnih igara, na kojima se redovno pojavljuje kao domaćin ponoćnih koncerata na skalinama, te uz samostalne gitarske recitale u reprezentativnim Kneževim dvorima. Jedan je od prvih pjevača koji je za tadašnji Jugoton snimio LP ploču 1974. godine. Nakon toga objavio je album 1975. godine, sa kojim stiče diskografsku slavu širom Jugoslavije. To se posebno odnosi na njegove rane pjesme poput: "Mačka", "Dobro jutro, Margareta", "Ponoć", "Jubi san vašu ćer", ali i komponovanjem na stihove Williama Shakespearea, Bertolta Brechta, Paljetka, Miroslav Antića, Britvića i drugih. Narednih godina svira koncerte u gotovo svim poznatijim svjetskim dvoranama poput: Sidnejska operska kuća (Sydney Opera House), Carnegie Hall u New Yorku, China Theatre u Stockholmu i mnogim drugim. Prekretnica u njegovom radu je bio prvi simfonijski album "Ibrica" (1981), urađen u bogatim mediteranskim aranžmanima starijeg brata, maestra Đele Jusića, koji je za Ibricu napisao antologijske pjesme, poput: "Šalom Sarah", "U svakom slučaju te volim", "Na Stradunu" i druge. Pero Gotovac, poznati hrvatski kompozitor i dirigent, istovremeno i jedan od prvih saradnika s kojima je mladi Ibrica u Zagrebu imao čast da radi 1994. godine napisao je vrlo osebujan popratni tekst "Nakon trideset godina" za jubilarno izdanje "Retrospektive" sa najboljim pjesmama Ibrice Jusića: Šansonjer Ibrica Jusić, čarobnjak pjevanog stiha, danas već iskustvom sazreli umjetnik ispečena estradnog zanata, ispunio je trideset godina svojega burnog puta po daskama scena širom svijeta. Gdje je trenutno? Opet negdje luta! Prije dvije godine Ibrica Jusić odao je počast i svojoj prvoj, duhovnoj domovini i zemlji svojih roditelja Bosni i Hercegovini, snimivši u novim modernim aranžmanima čitav niz najljepših bosanskih sevdalinki, objavljenih na albumima "Amanet" i "Amanet 2". Ibrica Jusić na koncertu u Kaštelu Starom 2008. godine Ibrica Jusić na koncertu u Kaštelu Starom 2008. godine Ibricin pas Ibrica Jusić na koncertu u Nišu 1981. godine